b'\n_START_ARTICLE_\nPorsche 114\n_START_SECTION_\nHistorie\n_START_PARAGRAPH_\nEtter \xc3\xa5 ha designet Volkswagen Boble for tyske myndigheter \xc3\xb8nsket Ferdinand Porsche \xc3\xa5 bygge en sportsbilutgave for Volkswagen. Internt var prosjektet kjent under navnet Porsche Type 64, og bilen skulle utstyres med et str\xc3\xb8mlinjeformet karosseri i aluminium og en 1,5 liters V10-motor basert p\xc3\xa5 Volkswagens opprinnelige 1,0-liters motor. Toppfarten skulle v\xc3\xa6re minst 160 kilometer i timen, og meningen var at bilen hovedsakelig skulle bygges p\xc3\xa5 Volkswagen-deler, men p\xc3\xa5 grunn av en bestemmelse i tysk lovgivning var det ikke tillatt \xc3\xa5 selge statsproduserte deler til private selskaper.\n_START_SECTION_\nUtvikling\n_START_PARAGRAPH_\nI 1938 hadde Porsche gitt opp \xc3\xa5 f\xc3\xa5 til en avtale med Volkswagen om levering av deler til Type 64. Ferdinand og s\xc3\xb8nnen Ferry Porsche bestemte seg for \xc3\xa5 redesigne bilen fra grunnen av, med tanke p\xc3\xa5 egen produksjon. Dette ville dermed ha blitt den f\xc3\xb8rste bilen produsert av Porsche selv. Modellen ble kjent under navnet Type 114 eller F-Wagen, og var ganske annerledes fra Type 64. Bilen kom aldri s\xc3\xa5 langt som til prototype-stadiet, men alle tegninger ble ferdige, og inkluderte blant annet en nyutviklet vannkj\xc3\xb8lt V10-motor som skulle midtmonteres, i motsetning til Volkswagens hekkmonterte motor. Bilen skulle f\xc3\xa5 trommelbremser p\xc3\xa5 alle fire hjul, og karosseriet, som minnes om en lavere, strukket og str\xc3\xb8mlinjeformet Volkswagen, skulle fremstilles i aluminium._NEWLINE_Porsche hadde et stort \xc3\xb8nske om \xc3\xa5 starte produksjon av bilen, men p\xc3\xa5 grunn av interne spenninger og d\xc3\xa5rlig \xc3\xb8konomi ble prosjektet droppet. Ved \xc3\xa5 selge deler av designet til Volkswagen klarte Porsche \xc3\xa5 redde deler av investeringene.'